
[bookmark: TextBodyBegin]Evropski parlament,
–	ob upoštevanju svojih prejšnjih resolucij o človekovih pravicah na Kitajskem,
–	ob upoštevanju členov 150(5) in 136(4) Poslovnika,
A.	ker je bil švedski državljan Gui Minhai, založnik in solastnik založniške hiše Mighty Current v Hongkongu, znane po objavi del, kritičnih do kitajskega vodstva, oktobra 2015 na Tajskem ugrabljen, nato pa pridržan na Kitajskem; ker je bila njegova ugrabitev del obsežnega kitajskega zatiranja založnikov s sedežem v Hongkongu;
B.	ker je kitajsko sodišče Gui Minhaija februarja 2020 po tajnem in nepoštenem sojenju obsodilo na deset let zapora zaradi domnevnega nezakonitega posredovanja obveščevalnih podatkov v tujini; ker mu je bilo onemogočeno ustrezno pravno zastopanje in stik s švedsko konzularno službo; ker ni znano, kje je;
C.	ker Gui Minhai še vedno nima stikov z družino, kar vzbuja resne pomisleke glede njegovega zdravstvenega stanja po desetletju pridržanja;
1.	poziva k takojšnji in brezpogojni izpustitvi Gui Minhaija; z veliko zaskrbljenostjo ugotavlja, da se bliža deseta obletnica njegove ugrabitve in pridržanja, ter znova najostreje obsoja njegovo ugrabitev, samovoljno aretacijo, pridržanje in obsodbo;
2.	izraža solidarnost z družino Gui Minhaija, zlasti s hčerjo Angelo Gui, ki se še naprej neutrudno zavzema za njegovo izpustitev;
3.	poudarja, da je Kitajska z zavrnitvijo konzularnih stikov z Gui Minhaijem kršila obveznosti iz Dunajske konvencije; izraža resno zaskrbljenost zaradi njegovega zdravstvenega stanja in zdravljenja v priporu; poziva kitajske oblasti, naj mu nemudoma omogočijo neodvisno zdravstveno oskrbo po lastni izbiri in nemotene stike z družino, izbranim pravnim zastopnikom in konzularnimi uradniki;
4.	poudarja, da ta primer ponazarja sistemsko in nadnacionalno represijo, cenzuro in kršenje temeljnih svoboščin na Kitajskem, tudi proti odvetnikom, novinarjem, umetnikom, zagovornikom človekovih pravic, etničnim in verskim manjšinam ter tujim državljanom;
5.	poudarja, da bi morala biti vzajemno zaupanje in spoštovanje človekovih pravic, tudi svobode izražanja, svobode tiska in pravice do objavljanja v središču odnosov med EU in Kitajsko;
6.	poziva Kitajsko, naj opusti cenzuro, nadlegovanje in ustrahovanje založnikov, pisateljev, novinarjev in akademikov;
7.	poziva kitajske oblasti, naj prenehajo s samovoljnim pridržanjem in izsiljenimi priznanji ter naj nemudoma izpustijo vse, ki so pridržani zaradi uveljavljanja temeljnih svoboščin, vključno z odvetniki, novinarji, umetniki, predstavniki manjšin in zagovorniki človekovih pravic;
8.	poziva Evropsko službo za zunanje delovanje, Komisijo in države članice, naj še naprej opozarjajo na primer Gui Minhaija na vseh ravneh odnosov med EU in Kitajsko, zagotovijo zaščito državljanov EU v tujini ter pozovejo Kitajsko, naj Minhaija izpusti in posreduje podatke o tem, kje se nahaja in v kakšnem stanju je;
9.	odločno poziva Kitajsko, naj ratificira Mednarodni pakt o državljanskih in političnih pravicah;
[bookmark: _Hlk210899622]10.	naroči svoji predsednici, naj to resolucijo posreduje Svetu, Komisiji, podpredsednici Komisije/visoki predstavnici Unije za zunanje zadeve in varnostno politiko, državam članicam EU ter vladi in parlamentu Ljudske republike Kitajske.

